Universitatea Craiova joacă duminică, de la ora 20:00, pe teren propriu, cu U Cluj, în barajul pentru Conference League. Oltenii sunt favoriţi, iar presiunea este pe umerii jucătorilor lui Gâlcă, care îşi joacă obiectivul în acest meci.
Sorin Cârţu a vorbit la FANATIK SUPERLIGA despre meciul de baraj şi şi-a adus aminte că declaraţiile înaintea ultimei etape din anul trecut au fost criticate pentru că i-ar fi dezechilibrat mental pe jucătorii oltenilor:
“Calculele hârtiei sunt una, pe teren e altceva. Nu vreau să pun presiune că anul trecut mi s-a reproşat că am atacat subconştientul jucătorilor. Păi a fost faza aia cu CFR Cluj, când juca împotriva Farului.
Ziceam că fac pariu că bate CFR Cluj şi mi s-a reproşat că prin declaraţia respectivă am atacat subconştientul jucătorilor. Am şi spus-o, la Universitatea Craiova n-ai voie să ai jucători cu subconştientul care să acţioneze asupra conştientului.
Îi dai afară pe jucători dacă există aşa ceva. Partida este dereglată pentru tot ceea ce s-a risipit în acest an. Au fost multe şanse care s-au risipit, şi pe timpul lui Petev. Am avut şansa la locul 1, la locul 2 la Cupă şi le-am dat cu piciorul.
Cu Costel Gâlcă era şansa pentru locul 2. S-a pierdut şi acolo, deşi a luptat. Dar dacă nu am fi pierdut cu CFR Cluj, acum am fi vorbit despre altceva, nu despre meciul de baraj.
Este un mod în care să reglezi acest parcurs fluctuant al echipei. Au fost şi momente bune şi momente de dezamăgire”, a spus Sorin Cârţu.
Fostul preşedinte al Universităţii Craiova a spus că jucătorii trebuie să simtă presiunea şi să demonstreze că merită să poarte tricoul unei echipe de talia şi de pretenţiile Universităţii Craiova:
“Indiferent că e presiune, chiar îmi rezerv dreptul ăsta şi fac o presiune asupra lor, pentru a rezolva asta. Ceea ce n-au făcut bine în acest sezon, pot să îndrepte în acest meci. U Cluj este o echipă care a ratat finala Cupei cu Galaţiul.
Puteam juca acest meci mai devreme, în semifinalele Cupei. De aia zic, să plesnească de concentrare capul lor. Fără niciun fel de scuză despre ce s-a întâmplat, cum a fost cu CFR Cluj.
Nu există, la o partidă de genul ăsta arăţi că ai caracter puternic. Acestea sunt meciurile care să te recomande pentru un club ca Universitatea Craiova. Cum a fost şi anul trecut cu Sepsi”, a spus Cârţu.
Sorin Cârţu este omul care a adus ultimul titlu în Oltenia. În 1991, era antrenorul Universităţii Craiova, echipă care câştiga campionatul şi Cupa României. Cârţu a declarat la FANATIK SUPERLIGA că n-ar mai fi vorbit de trofee dacă jucătorilor de atunci le era alterat subconştientul de anumite declaraţii:
Nu mă ataci pe mine că am atacat subconştientul. Este o slăbiciune a jucătorilor. S-au invocat nişte argumente aiurea. Nu există să fii la Universitatea Craiova şi să scoţi în faţă alibiul ăsta de subconştient.
N-am mai fi vorbit despre palmares, despre Craiova Maxima, de campionate, dacă aveam o echipă al cărei subconştient era atacat de declaraţii. Am făcut acele echipe cu selecţii, cu dat afară, cu unii care se considerau nedreptăţiţi.
Când am câştigat campionate am avut un subconştient slab, că ne-a spart conştientul”, a dezvăluit Sorin Cârţu la FANATIK SUPERLIGA.